
BEGRUNDELSE – RESUMÉ AF FORHOLDENE OG KONKLUSIONER
1. Indledning
Formålet med betænkningen om gennemførelse af programmet Et Kreativt Europa 2021-2027 er at vurdere og evaluere gennemførelsen af forordning (EU) 2021/818 om oprettelse af programmet Et Kreativt Europa (2021-2027)[footnoteRef:1], der trådte i kraft den 1. januar 2021. [1:  https://eur-lex.europa.eu/legal-content/DA/TXT/?uri=celex%3A32021R0818.] 

Med udgangspunkt i de tilgængelige oplysninger vurderes årene 2021 og 2022 i denne betænkning. I henhold til artikel 21 i forordningen foretager Kommissionen senest den 31. december 2024 en midtvejsevaluering af programmet og forelægger Europa-Parlamentet en rapport om evalueringen senest seks måneder, efter at midtvejsevalueringen er foretaget.
Et Kreativt Europa er Den Europæiske Unions direkte fond, der yder støtte til kulturelle og kreative sektorer[footnoteRef:2], som alle har en iboende kulturel og social værdi og en omfattende økonomisk betydning, da de bidrager til både direkte og indirekte beskæftigelse samt økonomisk vækst. I lyset af dette er støtte af afgørende betydning for beskyttelsen af den kulturelle mangfoldighed samt styrkelsen af konkurrenceevnen. Det er derfor vigtigt, at programmet Et Kreativt Europa tackler de udfordringer, som disse sektorer står over for, og som er blevet forværret af virkningerne af covid-19-pandemien samt den russiske aggression mod Ukraine. [2:  Kulturelle og kreative sektorer omfatter bl.a. arkitektur, arkiver, biblioteker og museer, kunsthåndværk, audiovisuelle produktioner (herunder film, TV, videospil og multimedier), materiel og immateriel kulturarv, design (herunder modedesign), festivaler, musik, litteratur, udøvende kunstarter (herunder teater og dans), bøger og forlagsvirksomhed, radio og visuelle kunstarter.] 

Det nye program er bygget op på samme måde som det foregående og omfatter tre programområder: Media, der omfatter den audiovisuelle sektor; Kultur, der omfatter alle kulturelle og kreative sektorer med undtagelse af den audiovisuelle sektor; det tværsektorielle programområde, der kombinerer aktioner på tværs af alle kulturelle og kreative sektorer, herunder nyhedsmedier, samt støtte til Et Kreativt Europa-kontorerne. De tre programområder udgør henholdsvis 58 %, 33 % og 9 % af programmet Et Kreativt Europas finansieringsramme. Denne betænkning består af tre søjler, der afspejler programmets opbygning.
Kommissionen, som den institution, der er ansvarlig for gennemførelsen af programmets politiske aspekter, har med henblik på gennemførelse af samme tildelt funktioner til følgende organer:
	Generaldirektoratet for Uddannelse, Unge, Idræt og Kultur (GD EAC) er ansvarligt for programområdet Kultur.
	Generaldirektoratet for Kommunikationsnet, Indhold og Teknologi (GD CNECT) er ansvarligt for programområdet Media.
	Generaldirektoratet for Økonomiske og Finansielle Anliggender (GD ECFIN) koordinerer og styrer gennemførelsen af InvestEU i tæt samarbejde med de relevante politiske generaldirektorater og med hensyn til MediaInvest med GD CNECT.
	Generaldirektoratet for Kommunikation (GD COMM) står for programmets overordnede kommunikation.
	Det Europæiske Forvaltningsorgan for Uddannelse og Kultur (EACEA) er ansvarligt for programmets direkte forvaltning, under Kommissionens politiske ansvar[footnoteRef:3]. [3:  EACEA er ansvarligt for fastsættelse af kravene til overvågning og evaluering af projektet. Forordning (EU) 2021/818 fastsætter et helt nyt sæt programindikatorer (i bilag II). Der foreligger ikke nogen data for perioden 2021-2027 på nuværende tidspunkt.] 

	Udvalget for Et Kreativt Europa, der blev oprettet i 2011, bistår og støtter Kommissionen. Derudover afgiver udvalget en udtalelse om Kommissionens årlige arbejdsprogram i henhold til forordning (EU) nr. 182/2011.
Et netværk af Et Kreativt Europa-kontorer fungerer som rådgivende organer. Deres mission er at fremme programmet, stille oplysninger og vejledning til rådighed for potentielle ansøgere samt fremme grænseoverskridende samarbejde og sikre korrekt fordeling af de tildelte finansielle midler og opnåede resultater i hvert pågældende land. Indtil videre er der oprettet 40 kontorer, og programmet har siden juni 2023 finansieret Et Kreativt Europa-kontoret i Ukraine fuldt ud[footnoteRef:4]. [4:  En ændring af Et Kreativt Europa-arbejdsprogrammet for 2023 sikrer, at kontoret i Ukraine modtager 28 830 EUR.] 

I forbindelse med udarbejdelsen af nærværende betænkning benyttede ordføreren sig af resultaterne fra møderne med GD EAC og GD CNECT samt omfattende høringer og møder med interessenter og nationale kontorer. Der blev også taget hensyn til oplysninger fra skyggeordføreres møde med interessenter. Der blev modtaget 20 skriftlige indlæg efter mødet, herunder adskillige indlæg fra interessenter, der ikke kunne deltage i mødet med skyggeordførerne.
De oplysninger og anbefalinger, der er samlet i denne betænkning, tager også udgangspunkt i følgende skriftlige kilder:
	en undersøgelse fra Europa-Parlamentets Forskningstjeneste (EPRS), offentliggjort i juli 2023 med titlen "The early implementation of the 2021-2027 EU programmes Erasmus +, Creative Europe, European Solidarity Corps and Citizens, Equality, Rights and Values (Strand 3)"
	en undersøgelse fra Temaafdelingen for Struktur- og Samhørighedspolitik, offentliggjort i juli 2023 med titlen "EU funding programmes for 2021-2027 in Culture, Media, Education, Youth and Sport: first lessons, challenges and future perspectives: Creative Europe".
2. De vigtigste ændringer i programmet Et Kreativt Europa 2021-2027
Ligesom programmets foregående version har Et Kreativt Europa to overordnede mål. På den ende side har det til formål at beskytte og fremme Europas kulturelle og sproglige arvs rigdom og mangfoldighed og på den anden side øge de kulturelle og kreative sektorers økonomiske potentiale. Disse to overordnede mål suppleres af tre specifikke mål[footnoteRef:5], der er knyttet til de tre programområder. [5:  Programmet har følgende tre specifikke mål: a) at forbedre kunstnerisk og kulturelt samarbejde på europæisk plan med henblik på at støtte skabelsen af europæiske værker og styrke den økonomiske, sociale og eksterne dimension af samt innovation og mobilitet i Europas kulturelle og kreative sektorer, b) at fremme konkurrenceevne, skalerbarhed, samarbejde, innovation og bæredygtighed, herunder gennem mobilitet i den europæiske audiovisuelle sektor, c) at fremme politiksamarbejde og innovative aktioner til støtte for alle programområderne samt at fremme et mangfoldigt, uafhængigt og pluralistisk medielandskab og mediekendskab og derved fremme friheden til kunstnerisk udfoldelse, interkulturel dialog og social inklusion.] 

I forhold til det foregående program (2014-2020) indeholder det nuværende flere ændringer, der forventes at bidrage til genopretningen af de kulturelle og kreative sektorer efter virkningerne af covid-19-pandemien, idet de bistås i deres bestræbelser på at blive mere inklusive, digitale og miljømæssigt bæredygtige. Med henblik på dette er programmet blevet tildelt et samlet budget på 2,44 mia. EUR[footnoteRef:6] for 2021-2027, hvilket svarer til en stigning på 68 % i forhold til programmet for 2014-2020. Denne stigning i budgettet afspejler Den Europæiske Unions tilsagn om at hjælpe sektorerne med genopretningen samt med at fremme modstandsdygtigheden i de kommende år. [6:  Den finansielle ramme for perioden 2021-2027 beløber sig til 1,8 mia. EUR med 600 000 mio. EUR som et yderligere bidrag fra NextGenerationEU.] 

Det nye program integrerer sine aktioner gennem tværgående prioriteter som inklusion, lighed, med fokus på kønsbalance, og grøn omstilling. Arbejdsprogrammerne for 2021 og 2022 fokuserer især på social inklusion og kønsbalance. I den forbindelse tages der særligt hensyn til ansøgere, der foreslår specifikke strategier, der har til formål at sikre kønsbalance og inklusion. Inden for rammerne af programområdet Kultur prioriteres inklusion i samarbejdsordningen og af netværkene, og mobilitetsordningen har indført et supplement for deltagere med særlige behov[footnoteRef:7]. Uddannelsesordningen inden for rammerne af programområdet Media indførte for første gang i 2022 et mentormodul for at styrke mangfoldigheden og kønsbalancen i industrien. [7:  Inden for rammerne af ordningen for samarbejdsprojekter havde ca. 20 % af de valgte projekter i 2021-2022 social inklusion som første eller anden prioritet, hvilket svarer til mere end 100 finansierede projekter.] 

Miljømæssig bæredygtighed er fortsat en af programmets prioriteter og omtales i alle indkaldelser af forslag. Programmet støtter dog ikke modvirkningsforanstaltningerne direkte. Næsten alle forslag, der indgives inden for rammerne af programområdet Media, skal indeholde en strategi til forbedring af industriens grønne omstilling (med undtagelse af tre aktioner, hvor dette ikke er relevant[footnoteRef:8]). I 2022 blev det foreslået at fokusere på den grønne omstilling i forbindelse med aktionen Talent & Skills (talent og færdigheder) med henblik på at forbedre grønne færdigheder i den audiovisuelle industri. Disse strategiers relevans og kvalitet blev efterfølgende vurderet under tildelingskriterier. Projekter, der opfordrer sektorerne til at anvende en mere miljøvenlig praksis og mere miljøvenlige forretningsmodeller, støttes også af programområdet Kultur, navnlig inden for rammerne af europæiske samarbejdsprojekter og netværk, hvor bæredygtigheden er en af de prioriteter, som ansøgere kan vælge.  [8:  Det drejer sig om følgende aktioner: European Film Distribution (europæisk filmdistribution), European Film Sales (salg af europæiske film) og Films on the move (film i bevægelse).] 

Evalueringer, der blev foretaget i 2021-2022, viser, at næsten alle ansøgere udnyttede muligheden for at begynde at medtage tværgående prioriteter i deres projekter. På nuværende tidspunkt tillader indkaldelsernes opbygning fleksibilitet, således at projektets modtagere kan bestemme, hvordan de integrerer disse nye prioriteter i deres projekter. Flere interessenter mener imidlertid, at programmet ville fungere bedre, hvis modtagerne fik lov til at prioritere én inklusionsforanstaltning, i stedet for at bruge ressourcer på at medtage alle prioriteter, hvilket kan være mindre effektivt og uproduktivt.
Administrativ forenkling og adgang er centrale elementer, der indføres i det nuværende program med henblik på at udvide deltagelsen af en række kulturelle og kreative aktører samt at reducere den administrative byrde for relaterede procedurer. Højere medfinansieringssatser for samarbejdsprojekter samt adskillige Media-aktioner gælder fra 2021 med det formål at lette deltagelsen af mikroorganisationer og små organisationer. Siden 2021 og fremover planlægger programmet gennemførelsen af følgende forenklingsforanstaltninger:
	en bredere anvendelse af faste beløb, med fokus på resultater i stedet for omkostninger
	en forenklet verificering af den finansielle kapacitet
	en anvendelse af budgetmæssige forpligtelser opdelt i flerårige trancher, hvilket giver støtte på længere sigt, samtidigt med at de administrative byrder reduceres
	indførelsen af eGrants-systemet for virksomheder, der har til formål af fremskynde administrative procedurer for tilskudsforvaltning. 
2.1 Programområdet Kultur
Programområdet Kultur er blevet styrket ved at øge budgettet for platformsordningen, indføre tilskud for kulturelle enheder samt en ny ordning for kunstnere, skabende kunstnere og kulturfagfolk med henblik på at lette deres transnationale mobilitet. Den sidstnævnte blev testet inden for rammerne af det foregående program gennem i-Portunus-pilotprojektet, der gjorde det muligt for kunstneres vært, som muligvis ikke har midler til at tiltrække internationale talenter, at være en del af mobilitetsordningen. Mobilitetsaktionen, der blev fuldt ud gennemført i 2023, støtter kunstneropholdsaktiviteter og andre typer af kulturelle aktiviteter, der er knyttet til stedet og er organiseret for og med lokalsamfund. Et andet nyt element inden for dette programområde er den sektorielle og målrettede tilgang, der supplerer horisontale instrumenter med årlige aktioner, der fokuserer på sektorspecifikke behov inden for musik, bøger, arkitektur, kulturarv, design, mode og kulturturisme. Dette programområde støtter også det europæiske kulturarvsmærke og en række priser inden for de relevante sektorer[footnoteRef:9]. Ordningen for samarbejdsprojekter er fortsat en hjørnesten for programområdet Kultur, om end med nogle relevante nye elementer. Disse omfatter indkaldelser for tre forskellige projektstørrelser (lille, mellemstort og stort) og en øgning af medfinansieringssatserne, navnlig for små projekter[footnoteRef:10].  [9:  Talentprisen Music Moves Europe (tildelt 5 kunstnere i 2023) Europæiske kulturarvspriser EU's litteraturpris EU-prisen for moderne arkitektur. ]  [10:  Medfinansieringssatserne er på 80 % for små, 70 % for mellemstore og 60 % for store projekter. Tilskuddene er på henholdsvis 200 000 EUR, 1 mio. EUR og 2 mio. EUR.] 

2.2 Programområdet Media 
Programområdet Media er blevet forstærket ved at bygge det nye programs prioriteter op omkring fire forskellige klynger (indhold, virksomhed, publikum og politisk støtte) med henblik på at sikre en bredere fleksibilitet for de støttede aktioner samt fremme samarbejdet i den samlede audiovisuelle værdikæde. Programområdet Media øger sin europæiske merværdi yderligere ved at udvide deltagelsen af lande med forskellige audiovisuelle kapaciteter ud over at fremme grænseoverskridende samarbejde. I den forbindelse gennemførte programmet målrettede foranstaltninger i 2021 for at sikre mere lige vilkår på tværs af syv relevante ordninger[footnoteRef:11]. Dette programområde omfatter tre andre vigtige ændringer. Den første er en ny specifik aktion, der blev iværksat i 2022, med henblik på at støtte udviklingen af videospil og immersivt indhold. Den anden er igangsættelse af MediaInvest, som planlagt i handlingsplanen for medierne og den audiovisuelle sektor[footnoteRef:12], og som er en europæisk egenkapitalplatform, der retter sig mod en øgning af investeringerne i audiovisuel produktion og distribution. Hovedformålet med denne aktion er at mobilisere private investeringer inden for den europæiske audiovisuelle industri, der er blevet igangsat ved at blande ressourcer fra både InvestEU-programmet og programområdet Media under programmet Et Kreativt Europa. Den tredje, en ny form for finansiering, er aktionen Media360˚, der har til formål at øge samarbejdet og synergierne blandt eksisterende økosystemer med henblik på at skabe en virkning på tværs af værdikæden. [11:  Den nye europæiske samudviklingsordning har sørget for en udpræget mangfoldighed af produktionssammenslutninger, hvor 70 % af valgte projekter er baseret på samarbejde mellem lande med lavere kapaciteter og andre lande. Den nye europæiske mini-slate-udviklingsordning retter sig mod projekter fra lande med lavere audiovisuel kapacitet, hvor der kommer ansøgninger ind fra 19 forskellige lande.]  [12:  Handlingsplanen for medierne og den audiovisuelle sektor. ] 

2.3 Det tværsektorielle programområde
Det tværsektorielle programområde, der forvaltes af GD EAC og GD CNECT i fællesskab, er det mest innovative i det nuværende program. For første gang dækker programmet nyhedsmediesektoren ved at fremme aktiviteter, der, under hensyntagen til den digitale omstilling, fremmer et frit, mangfoldigt og pluralistisk mediemiljø. Derudover opfordrer dette programområde til brug af innovative tilgange, når det drejer sig om generering af indhold, adgang, distribution og fremme på tværs af kulturelle og kreative sektorer, med en splinterny aktion med navnet Creative Innovation Lab (laboratoriet for kreativ innovation). Dette programområde støtter fortsat oprettelsen af Et Kreativt Europa-kontorer og deres aktiviteter samt bredere politisk samarbejde og opsøgende aktioner. Støtten til kulturelle og kreative sektorers markedsinstrument garantifacilitet, der blev iværksat i 2016, blev integreret med det nye InvestEU-program i 2021.
Et andet element, der på sin egen måde kan være en utilsigtet ændring for programmet for 2021-2027, er brexit. Det nye program er blevet gennemført uden Det Forenede Kongerige som EU-medlemsstat. Landet kan derfor deltage som et tredjeland. Det Forenede Kongerige har imidlertid truffet beslutningen om ikke at deltage i det nuværende program, hvilket medførte, at Et Kreativt Europa-kontoret for Det Forenede Kongerige lukkede. I 2014-2019 betød Det Forenede Kongeriges deltagelse en samlet støtte på 100 mio. EUR (72 mio. EUR under programområdet Media og 27 mio. EUR under programområdet Kultur). I løbet af denne periode modtog 609 projekter, der involverede modtagere fra Det Forenede Kongerige, ca. 68 mio. EUR[footnoteRef:13]. [13:  "The Impact of Creative Europe in UK 2014-2020", 2021 Et Kreativt Europa-kontoret for Det Forenede Kongerige.] 

3. Deltagelse af tredjelande
Såvel medlemsstaterne som adskillige tredjelande kan deltage i programmet. Den sidstnævnte omfatter landene fra Den Europæiske Frihandelssammenslutning[footnoteRef:14] (EFTA), som er en del af Det Europæiske Økonomiske Samarbejdsområde (EØS), tiltrædende lande, kandidatlande og potentielle kandidatlande[footnoteRef:15] samt ENP-lande[footnoteRef:16]. Hensigten er, at disse tredjelande deltager fuldt ud i programmet fremover. Som fastsat i artikel 9 i forordningen forudsætter deltagelsen i programområdet Media og det tværsektorielle programområde imidlertid, at der opfyldes specifikke krav[footnoteRef:17], eller en behørigt begrundet undtagelse. [14:  Island, Norge, Liechtenstein, alle tre fra den 1. januar 2021.]  [15:  Albanien, Bosnien-Hercegovina, Kosovo – kun for programområdet Kultur og aktionen "Creative Europe desks" (Et Kreativt Europa-kontorer) (en del af det tværsektorielle programområde), Montenegro, Nordmakedonien, Serbien, Tyrkiet (forhandlingerne om deltagelse i programmet Et Kreativt Europa er påbegyndt, kun for programområdet Kultur og aktionen "Creative Europe desks" (Et Kreativt Europa-kontorer) (en del af det tværsektorielle programområde).]  [16:  Armenien kun for programområdet Kultur og aktionen "Creative Europe desks" (Et Kreativt Europa-kontorer) (en del af det tværsektionelle programområde), Georgien (kun for programområdet Kultur og det tværsektionelle programområde og aktionerne "Talent & Skills" (talent og færdigheder), "European Festivals and Festival networks" (europæiske festivaler og festivalnetværk) og "Audience development and Film education" (publikumsudvikling og filmuddannelse), som er en del af programområdet Media), Tunesien kun for programområdet Kultur og det tværsektionelle programområde og "Talent & Skills" (talent og færdigheder), "European Festivals and Festival networks" (europæiske festivaler og festivalnetværk) og "Audience development and Film" (publikumsudvikling og filmuddannelse) (en del af programområdet Media), Ukraine kun for programområdet Kultur og det tværsektionelle programområde og aktionerne "Talent & Skills" (talent og færdigheder), "European Festivals and Festival networks" (europæiske festivaler og festivalnetværk) og "Audience development and Film education" (publikumsudvikling og filmuddannelse) (en del af programområdet Media).]  [17:  Opfyldelse af betingelserne i direktiv 2010/13/EU som ændret ved direktiv (EU) 2018/1808 (AVMS-direktiv).] 

I 2021 blev der givet tilladelse til midlertidig deltagelse indtil den 31. december 2022 til følgende tredjelande:
	Deltager midlertidigt fuldt ud: Albanien, Bosnien-Hercegovina, Montenegro, Nordmakedonien og Serbien.
	Deltager midlertidigt delvist: Tunesien, Georgien og Ukraine.
Efter denne dato var disse landes fortsatte deltagelse i programområdet Media og det tværsektorielle programområde afhængig af, om dokumentationen for, at de opfylder betingelserne i direktiv 2010/13/EU (AVMS-direktivet), var blevet indgivet. I lyset af deres bestræbelser på gradvist at bringe deres nationale lovgivning i overensstemmelse med betingelserne blev den midlertidige deltagelse forlænget indtil den 30. juni 2023.
Dette resulterede i, at inden slutningen af juni 2023:
	indgav tre lande[footnoteRef:18] den påkrævede dokumentation, og deres deltagelse blev bekræftet indtil 2027 [18:  Bosnien-Hercegovina, Albanien og Ukraine.] 

	blev perioden for den midlertidige deltagelse forlænget for fem lande[footnoteRef:19] indtil udgangen af 2023 som en anerkendelse af det fremskridt, der var opnået hen imod overensstemmelse. [19:  Montenegro, Nordmakedonien, Serbien, Tunesien og Georgien. ] 

4. Oversigt over programgennemførelsens første to år
Mellem 2021 og 2022 blev der offentliggjort i alt 67 indkaldelser af forslag under de tre programområder[footnoteRef:20]. I 2021-2022 blev der offentliggjort 19 indkaldelser af forslag under programområdet Kultur, 37 indkaldelser under programområdet Media og 11 under det tværsektionelle programområde. Projektforslagenes gennemsnitlige succesrate varierer afhængigt af programområdet: 30 % for Kultur i forhold til 66 % for Media. Til sammenligning var den årlige succesrate for forslagene under det tværsektorielle programområde særligt lav og lå på 23 % i 2021 og 24 % i 2022. [20:  Det samlede antal indkaldelser af forslag, der blev offentliggjort i 2021, lå på 21, mens det samlede antal indkaldelser af forslag, der blev offentliggjort i 2022, lå på 46, hvilket var mere end det dobbelte af det for året inden.] 

i.	År 2021 – budgetmæssige aspekter 
Det årlige arbejdsprogram for 2021 blev vedtaget i maj 2021, og der blev tildelt ca. 300 mio. EUR[footnoteRef:21] til fremme af de kulturelle og kreative sektorer på tværs af Europas mangfoldighed og konkurrenceevne. I løbet af det første år havde programmet en samlet stigning på 60 mio. EUR sammenlignet med 2020, hvilket svarer til en budgetstigning på 25 %. Det første gennemførelsesår har dog været komplekst og en udfordring grundet den sene vedtagelse af programmets bestemmelser og det første årlige arbejdsprogram ud over kravet om at medtage forordningen i specifikke aktioner. Dette har medført et skub i påbegyndelsen af aktiviteterne (indkaldelser, udvalgsprocedure, kontrakter og relaterede betalinger). [21:  Samlet budget for 2021 (i millioner): 298 689 EUR. Budgettet for 2021 for programområdet Kultur: 97 347 EUR. Budgettet for 2021 for programområdet Media: 172 609 EUR. Budgettet for 2021 for det tværsektorielle programområde: 27 732 EUR.] 

Grundet forsinkelser, der skyldes FFR-cyklussen, skulle nogle betalinger flyttes fra 2021 til 2022. Denne hidtil usete situation synes imidlertid ikke at have haft indflydelse på programmets finansieringsabsorptionskapacitet, for hvilket alle forpligtelsesbevillinger for det valgte budget for 2021 var gennemført. Hvad angår indkaldelser af forslag, blev 21 offentliggjort i det første gennemførelsesår (12 projekttilskud og ni faste beløb).
ii.	År 2022 – budgetmæssige aspekter
Det syvårige budget, der var fordelt år for år, lå tungest i starten, idet en tredjedel af den finansielle ramme for Et Kreativt Europa var afsat til programmets første to år, den højeste hidtil. Det årlige arbejdsprogram for 2022 blev vedtaget i januar 2022 med et samlet budget på ca. 400 mio. EUR[footnoteRef:22]. I 2022 havde programmet en samlet stigning på næsten 100 mio. EUR, hvilket svarer til en budgetstigning på 33 % sammenlignet med det foregående år. I 2022 gennemførte organet ca. 90 % af budgettet, samtidigt med at ca. 10 % blev gennemført på centraliseret vis. [22:  Samlet budget for 2022 (i millioner): 395 332 EUR. Budgettet for 2022 for programområdet Kultur: 134 388 EUR. Budgettet for 2022 for programområdet Media: 226 053 EUR. Budgettet for 2022 for det tværsektorielle programområde: 34 892 EUR.] 

De ulige årsbudgetprofiler krævede en særlig forvaltning og programmering. Derfor blev flerårig programmering gennemført i begge arbejdsprogrammer for 2021-2022 med henblik på at begrænse finansieringsvolatiliteten og reducere administrative byrder i forbindelse med levering af langsigtet støtte. Hvad angår indkaldelser af forslag, blev 46 offentliggjort i 2022 (19 projekttilskud og 27 faste beløb).
iii.	Administrative udfordringer og muligheder
Ud af det samlede antal offentliggjorte indkaldelser er antallet af de indkaldelser, der fremmer aktionstyper med faste beløb, forholdsvis højt sammenlignet med dem, der har projekttilskud. Denne tendens er endda mere tydelig i 2022, hvor 58,7 % ud af det samlede antal offentliggjorte indkaldelser valgte faste beløb. Disse data antyder, at programmet ændrer sig gradvist, og at man forsøger at indføre mere forenkling og strømlinede procedurer. Interessenter fremhævede indførelsen af finansiering med faste beløb som en betydelig fordel, da det letter den administrative byrde, hvad angår både ansøgnings- og gennemførelsesfasen. På trods af bestræbelserne på at forenkle og strømline processerne har flere modtagere imidlertid klaget over de opdaterede ansøgnings- og overvågningsprocedurer, der delvist ikke opfylder målet om at lette deltagelsen. Dette er især relevant for mindre enheder, der har begrænsede finansielle og menneskelige ressourcer. Mange har anmodet om yderligere test af det nye eGrants-system med henblik på brugervenlighed og tekniske problemer. Denne situation påvirker også Et Kreativt Europa-kontorerne, der har rapporteret, at der er et stigende antal anmodninger om at finde løsninger på problemer, som ansøgere stod over for i forbindelse med brug af den digitale platform.
iv.	Gennemførelse af programområdet Kultur i 2021-2022
Indkaldelser, der blev offentliggjort under Programområdet Kultur, resulterede i i alt 1 475 ansøgninger, hvor der blev anmodet om et samlet budget på 875 mio. EU for alle aktioner. Den mest populære ordning under programområdet er europæiske samarbejdsprojekter, der modtog det højeste budget for gennemførelsen nogensinde. Dette afspejles i det samlede antal ansøgninger det pågældende år, der steg med 45 % i forhold til 2021 (169 projekter blev valgt ud af 682 ansøgninger, der giver en overordnet succesrate på 26 %). Overordnet set blev 291 samarbejdsprojekter støttet under denne ordning i løbet af to år, med støtte til et stabilt antal store samarbejdsprojekter, samtidigt med at antallet af små projekter også steg betydeligt[footnoteRef:23]. [23:  Små projekter (COOP 1): 82 i 2021, 130 i 2022, i alt 212. Mellemstore projekter (COOP 2): 32 i 2021, 27 i 2022, i alt 59. Store projekter (COOP 3): 10 i 2021, 10 i 2022, i alt 20.] 

Under aktionen for litterær oversættelse modtog 90 projekter støtte i 2021 og 2022 (hvert år blev ca. 40 projekter valgt til at starte med, og yderligere fem blev tilføjet fra reservelisten). Disse projekter resulterede i oversættelse af 1 024 bøger, der er skrevet af 815 forfattere og oversat af 651 oversættere. Originalerne var på 40 forskellige sprog og blev oversat til 26 målsprog.
Iværksættelsen af mobilitetsordningen "Culture Moves Europe" (kultur sætter Europa i bevægelse), der varer tre år og har månedlige rullende evalueringer, fandt også sted i 2022. Denne ordning, som efterfølgeren til i-Portunus-pilotprojektet (2018-2022), stiller mobilitetstilskud til rådighed for kunstnere og kulturfagfolk i 40 Et Kreativt Europa-lande. Det dækker følgende sektorer: arkitektur, kulturarv, design og modedesign, litterær oversættelse, musik, udøvende kunstarter og visuelle kunstarter. Denne aktion gennemføres af Goethe-Instituttet og har et budget på 21 mio. EUR for en treårig periode fra 2022 til 2025.
Culture Moves Europe (kultur sætter Europa i bevægelse) har to typer tilskud:
	Den individuelle mobilitetsordning (for enkeltpersoner og grupper på op til fem personer[footnoteRef:24]). Efter fem månedlige evalueringer blev der indgivet 4 665 ansøgninger, hvilket svarer til i alt 7 689 enkeltpersoner. Der blev tildelt tilskud til en værdi af 3,6 mio. EUR til 1 802 kunsterne og kulturfagfolk. [24:  Denne aktion tilbyder finansiel støtte til enkeltpersoner, der rejser mellem syv og 60 dage eller grupper på op til fem personer, der rejser mellem syv og 21 dage. De rullende indkaldelser er åbne hvert år mellem efterår og forår.] 

	Opholdsaktionen, der retter sig mod organisationer og enkelte etablerede kunstnere, der organiserer ophold regelmæssigt og er interesseret i at være værter for kunstnere og kulturfagfolk (tidsfristen for den første indkaldelse var i juni 2023).
v.	Gennemførelse af programområdet Media i 2021-2022
Indkaldelser, der blev offentliggjort under Programområdet Media, resulterede i i alt 2 124 ansøgere, 929 i 2021 og 1195 i 2022. Ud af disse ansøgere lykkedes det for 63 % at få finansiering i 2021 og for 69 % i 2022. Det store antal ansøgere i de første to år viser den europæiske audiovisuelle sektors stærke interesse for programmet. På trods af faldet i succesraten i 2021 spiller programområdet Media fortsat en central rolle i forbindelse med fremme af sektorens vækst og modstandsdygtighed. De Media-aktioner, der finansierede det højeste antal tilskud i 2021 og 2022, er: Film Distribution (filmdistribution) (482 tilskud), Development Slate (udviklingsslate) (166 tilskud), Co-development (samudvikling) (117 tilskud) og European Festivals (europæiske festivaler) (92 tilskud).
vi.	Gennemførelse af det tværsektorielle programområde i 2021-2022
Indkaldelserne, der blev offentliggjort under det tværsektorielle programområde, resulterede i ca. 243 ansøgere, der anmodede om finansiering på 210 mio. EUR. Den første indkaldelse for Media Literacy (mediekendskab) blev iværksat i 2022, hvilket resulterede i, at der blev tildelt seks tilskud, og én ansøgning blev afvist grundet utilstrækkeligt budget. Der blev også tildelt to tilskud under indkaldelsen for Defending Media Freedom and Pluralism (til forsvar for mediefrihed og -pluralisme) under dette programområde. Indkaldelser for Journalism partnerships (journalistpartnerskaber) har oplevet en betydelig stigning i antallet af indgivne projekter, fra 30 i 2021 til 54 i 2022. Succesraten for de fleste indkaldelser under dette programområde var imidlertid forholdsvis lav, da kun 23 % af ansøgerne modtog et tilskud i 2021 og 24 % i 2022.
vii.	Levering af programmet
I 2021 og 2022 støttede programmet i alt 1 909 projekter (1 422 under Media, 441 under Kultur og 46 tværsektorielle). I løbet af de to år tildelte programmet tilskud til ca. 3 860 organisationer (2 146 under Kultur, 1 452 under Media og 262 under det tværsektorielle programområde). De tilgængelige data viser, at 73 % af modtagerne under Kultur var små organisationer. På trods af de positive data understregede interessenterne udfordringerne i forbindelse med de små organisationers udnyttelse af og deltagelse i programmet.
5. Programmets bidrag til EU's centrale udfordringer og prioriteter 
De største udfordringer for EU, der også er relevante for de kulturelle, kreative og audiovisuelle sektorer, er den digitale omstilling, den grønne omstilling, covid-19-pandemiens langsigtede virkninger, geopolitisk ustabilitet, der skyldes den russiske aggression mod Ukraine, og EU's strategiske autonomi.
Programmet Et Kreativt Europa tackler alle de ovennævnte udfordringer, om end på anden vis. Forordningen har en udtalt reference til den digitale omstilling og genopretningen efter pandemien, mens den grønne omstilling og EU's strategiske autonomi behandles i meget mindre grad.
Forordningen nævner ikke den russiske aggression, eftersom forordningen allerede var i kraft, da Rusland iværksatte sin invasion af Ukraine i fuldt omfang i februar 2022. Dette gælder også for arbejdsprogrammerne for 2021 og 2022. Ikke desto mindre har programmet vist en høj grad af fleksibilitet og modstandsdygtighed i forbindelse med reaktionen på de presserende behov, der opstod både som følge af pandemien og den russiske aggression mod Ukraine. Virkningerne af krigen mellem Rusland og Ukraine blev medtaget i arbejdsprogrammet for 2023 som en af programmets største udfordringer. En målrettet indkaldelse for 5 mio. EUR med henblik på at støtte ukrainske kunstnere og kulturelle sektorer blev iværksat i november 2022, under programområdet Kultur. De tre valgte projekter, der involverer 16 europæiske og ukrainske organisationer, tilbyder fleksible finansieringsmekanismer og kapacitetsopbygning inden for tre områder: støtte til kunstnere og kulturelle organisationer, integration af flygtede ukrainske kunstnere gennem kunst samt rekonstruktion af kulturarv.
Udfordringerne i forbindelse med genopretningen efter pandemien var primært omhandlet i indkaldelserne i 2021-2022 under programområdet Kultur på et tidspunkt, hvor pandemiens virkninger endnu var udprægede. Endelig nævnes udfordringen i forbindelse med EU's strategiske autonomi inden for det tværsektorielle programområde kun ved at henvise til journalisters og mediers vigtige rolle i et demokrati.
6. Konklusion
Analysen, der blev foretaget i forbindelse med denne betænkning, tog udgangspunkt i de begrænsede data, der dækker de to år for programmets gennemførelse. Da denne betænkning blev udarbejdet, var dataene fra de kvalitative og kvantitative indikatorer, der er fastsat i den nye forordning, desuden endnu ikke tilgængelige. Det er således kun muligt at fremlægge en midlertidig vurdering af programmet og ikke en grundig evaluering af dets virkning for hele programperioden 2021-2027.
De første to gennemførelsesår har i høj grad været påvirket af mange uventede eksterne faktorer, der konstant påvirkede programmets udvikling. Covid-19-pandemien og genopretningen, efterfulgt af angrebskrigen mod Ukraine og dens konsekvenser såsom den høje inflation, forstyrrede hele kulturøkosystemet i 2021 og 2022. Programmets gennemførelse i 2021 var desuden forsinket grundet den sene vedtagelse af retsgrundlaget. På trods af dette scenario har den tidlige gennemførelse af programmet været ganske effektiv overordnet set.
Ordføreren glæder sig over programmets reaktionsevne i forbindelse med uforudsigelige udfordringer og dets evne til at tilpasse sig efter behov. I den forbindelse har budgetstigningen og højere medfinansieringssatser været positivt modtaget af interessenter, og det samme gælder for forlængelsen af tidsfristerne for mange indkaldelser og relateret fleksibilitet, som både Kommissionen og EACEA gav udtryk for over for modtagerne. Ordføreren beklager imidlertid, at den betydelige budgetstigning vil blive delvist opslugt af den høje inflation, hvilket kan kræve yderligere tilpasninger i denne FFR-cyklus' tilbageværende år. De for nyligt vedtagne forenklingsforanstaltninger synes at have haft positive virkninger indtil videre, og de bør udvikles yderligere.
Ordføreren mener, at det er af afgørende betydning at have en tidlig og pålidelig tidsplan for indkaldelser af forslag i den nære fremtid, hvilket ville gøre det muligt for kandidaterne at have mere tid til at planlægge på forhånd. Derudover skal der udføres forbedringer af IT-værktøjer, der anvendes til programmet Et Kreativt Europa. Navnlig skal IT-værktøjerne passe til de forskellige typer af organisationer, der ansøger om deltagelse i programmet.
Endelig mener ordføreren, at integreringen af de tværgående prioriteter på tværs af de tre programområder er en positiv udvikling. I betragtning af at programmet ikke har været i gang særligt længe samt den iboende kompleksitet af vurderingen af projekternes sociale indvirkning, anbefaler ordføreren dog en mere dybdegående overvågning og vurdering af dette nye element. Dette vil give en bedre forståelse af, hvordan programmet fungerer med hensyn til dette specifikke aspekt.

[bookmark: _Toc145398976]FORSLAG TIL EUROPA-PARLAMENTETS BESLUTNING
om gennemførelse af programmet Et Kreativt Europa 2021-2027
(2023/2003(INI))
Europa-Parlamentet,
–	der henviser til traktaten om Den Europæiske Unions funktionsmåde, særlig artikel 167, artikel 173, stk. 3, og artikel 294, stk. 7,
–	der henviser til Europa-Parlamentets og Rådets forordning (EU) nr. 1295/2013 af 11. december 2013 om oprettelse af programmet Et Kreativt Europa (2014-2020)[footnoteRef:25], [25:  EUT L 347 af 20.12.2013, s. 221.] 

–	der henviser til Kommissionens forslag af 5. maj 2018 til Europa-Parlamentets og Rådets forordning om oprettelse af programmet Et Kreativt Europa (2021-2027) og om ophævelse af forordning (EU) nr. 1295/2013 (COM(2018)0366),
–	der henviser til sin førstebehandlingsholdning af 28. marts 2019 om forslag til Europa-Parlamentets og Rådets forordning om oprettelse af programmet Et Kreativt Europa (2021-2027) og om ophævelse af forordning (EU) nr. 1295/2013[footnoteRef:26], [26:  EUT C 108 af 26.3.2021, s. 934.] 

–	der henviser til Det Europæiske Økonomiske og Sociale Udvalgs udtalelse af 12. december 2018 om forslag til Europa-Parlamentets og Rådets forordning om oprettelse af programmet Et Kreativt Europa (2021-2027) og om ophævelse af forordning (EU) nr. 1295/2013[footnoteRef:27], [27:  EUT C 110 af 22.3.2019, s. 87.] 

–	der henviser til Det Europæiske Regionsudvalgs udtalelse af 6. februar 2019 om "Et Kreativt Europa" og om "En ny europæisk kulturdagsorden"[footnoteRef:28], [28:  EUT C 168 af 16.5.2019, s. 37.] 

–	der henviser til Kommissionens rapport af 30. april 2018 med titlen "Midtvejsevaluering af programmet Et Kreativt Europa (2014-2020)" (COM(2018)0248),
–	der henviser til Kommissionens gennemførelsesafgørelse C(2021)3563 af 26. maj 2021 om vedtagelsen af arbejdsprogrammet for 2021 til gennemførelsen af programmet Et Kreativt Europa,
–	der henviser til Kommissionens årlige arbejdsprogram for 2021 til gennemførelsen af programmet Et Kreativt Europa,
–	der henviser til Kommissionens gennemførelsesafgørelse C(2022)6138 af 31. august 2022 om ændring af gennemførelsesafgørelsen C(2021)3563 om finansiering af programmet Et Kreativt Europa for 2021-2023 og vedtagelsen af arbejdsprogrammerne for 2021 og 2022,
–	der henviser til Kommissionens årlige arbejdsprogram for 2022 til gennemførelsen af programmet Et Kreativt Europa,
–	der henviser til Kommissionens gennemførelsesafgørelse C(2023)3227 af 5. juni 2023 om ændring af gennemførelsesafgørelsen C(2021)3563 om finansiering af programmet Et Kreativt Europa for 2021-2025 og vedtagelsen af arbejdsprogrammerne for 2021, 2022 og 2023,
–	der henviser til Kommissionens meddelelse af 3. december 2020: "Europas medier i det digitale årti: En handlingsplan til støtte for genopretning og transformering" (COM(2020)0784),
–	der henviser til Kommissionens meddelelse af 22. maj 2018 om "En ny europæisk kulturdagsorden" (COM(2018)0267),
–	der henviser til sin beslutning af 14. december 2022 om gennemførelsen af den nye europæiske kulturdagsorden og EU-strategien for internationale kulturelle forbindelser[footnoteRef:29], [29:  EUT C 177 af 17.5.2023, s. 78.] 

–	der henviser til Rådets resolution af 7. december 2022 om EU's arbejdsplan på kulturområdet 2023-2026[footnoteRef:30], [30:  EUT C 466 af 7.12.2022, s. 1.] 

–	der henviser til sin beslutning af 20. oktober 2021 om Europas medier i det digitale årti: En handlingsplan til støtte for genopretning og transformering[footnoteRef:31], [31:  EUT C 184 af 5.5.2022, s. 71.] 

–	der henviser til sin beslutning af 17. april 2020 om en EU-koordineret indsats til bekæmpelse af covid-19-pandemien og dens konsekvenser[footnoteRef:32], [32:  EUT C 316 af 6.8.2021, s. 2.] 

–	der henviser til forretningsordenens artikel 54 og til artikel 1, stk. 1, litra e), i og bilag 3 til Formandskonferencens afgørelse af 12. december 2002 om proceduren for tilladelse til at udarbejde initiativbetænkninger,
A.	der henviser til, at de indsamlede data bekræfter de kulturelle og kreative sektorers betydelige interesse for programmet; der henviser til, at højere medfinansieringssatser for forskellige aktioner under programområdet Kultur og programområdet Media har vist sig at være til gavn i forbindelse med levering af støtte til de kulturelle og kreative økosystemer, navnlig i perioden efter pandemien;
B.	der henviser til, at programmet Et Kreativt Europa 2021-2027 har en overordnet budgetstigning på ca. 68 % sammenlignet med det foregående program; der henviser til, at det overordnede budget lå tungest i starten, hvor en tredjedel af den finansielle ramme var afsat til 2021 og 2022 for bl.a. at tackle de negative virkninger af covid-19-pandemien;
C.	der henviser til, at en af programmets største ændringer var at integrere de tværgående prioriteter inklusion og mangfoldighed, navnlig kønsbalance, og grøn omstilling;
D.	der henviser til, at procedurerne for administrativ forvaltning for programmet Et Kreativt Europa (ansøgning, evaluering og rapportering) stadig af et betydeligt antal modtagere og potentielle modtagere anses for at være yderst tidskrævende og byrdefulde, på trods af visse fremskridt, hvad angår forenkling;
E.	der henviser til, at programområdet Kultur ansporer til netværkssamarbejde mellem kreative samfund og fremmer grænseoverskridende samarbejde med særligt fokus på samarbejdsprojekter; der henviser til, at ordningen for samarbejdsprojekter inden for de første to gennemførelsesår viste sig at blive den mest populære ordning under programområdet Kultur og leverede støtte til 291 projekter;
F.	der henviser til, at programområdet Media spiller en vigtig rolle i forbindelse med fremme af den audiovisuelle sektors vækst og modstandsdygtighed; der henviser til, at det havde 2 124 ansøgere i de to år 2021-2022, med en gennemsnitlig succesrate på 66 %;
G.	der henviser til, at det tværsektorielle programområde har en lang række ændringer, der afspejler nye mål; der henviser til, at tværgående aktioner, der støtter nyhedsmediesektoren, udgør et helt nyt fokuspunkt for programmet Et Kreativt Europa;
H.	der henviser til, at fremme af Europas kulturelle og kreative sektorers mobilitet er et specifikt mål for programmet, der efterstræbes med en dedikeret ny ordning under programområdet Kultur;
I.	der henviser til, at kilden til den offentlige støtte til det audiovisuelle økosystem i Europa hovedsageligt stammer fra det nationale plan, og at programområdet Media supplerer de nationale systemer ved at støtte projekter med langvarige virkninger;
J.	der henviser til, at Et Kreativt Europa-kontorerne spille en central rolle som mellemled mellem Kommissionen, Det Europæiske Forvaltningsorgan for Uddannelse og Kultur (EACEA), ansøgere og modtagere; der henviser til, at mere end 60 % af alle ansøgere i 2021-2022 kontaktede deres lokale kontor, inden de indgav en ansøgning;
1.	fremhæver, at den nye version af programmet Et Kreativt Europa fortsat vækker betydelig interesse i de kulturelle, kreative og audiovisuelle sektorer med et sigende antal modtagne ansøgninger under de tre programområder, hvilket resulterer i et proportionelt fald i ansøgningernes succesrate;
2.	glæder sig over programmets reaktion på virkningerne af covid-19-pandemien, der forstyrrede de kulturelle og kreative sektorer i alvorlig grad selv forud for påbegyndelsen af det nuværende program;
3.	fremhæver behovet for at finde en balance mellem harmoniserede systemer for administrativ forvaltning for alle EU-programmer på den ene side og de forskellige modtageres specifikke behov på den anden side; opfordrer derfor indtrængende Kommissionen og EACEA til at øge deres bestræbelser på at forenkle procedurerne for administrativ forvaltning for programmet Et Kreativt Europa 2021-2027;
4.	opfordrer Kommissionen til at planlægge regelmæssig udveksling med modtagere vedrørende kapacitetsopbygning med henblik på at skitsere ændringer såsom nye krav for rapporteringssystemet, herunder resultater, der er i overensstemmelse med den generelle forordning om databeskyttelse[footnoteRef:33]; understreger, at rapporteringssystemet skal forbedres for at lette anvendelsen; [33:  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF. EUT L 119 af 4.5.2016, s. 1.] 

5.	fremhæver, at det er af afgørende betydning at opretholde regelmæssig og, såfremt det er relevant, målrettet udveksling med de kulturelle, kreative og audiovisuelle sektorer med det formål at opnå et gavnligt samarbejde; minder Kommissionen om betydningen af at sikre interessenters passende deltagelse i udarbejdelsen af fremtidige årlige arbejdsprogrammer;
6.	understreger, at et betydeligt antal modtagere er villige til at dele deres fremskridt og resultater med de kulturelle, kreative og audiovisuelle sektorer samt med europæiske borgere; påpeger i den forbindelse, at platformen, der er stillet til rådighed til dette, anses for at være utilfredsstillende; opfordrer derfor Kommissionen til at inddrage modtagerne i udviklingen af en mere passende platform;
Budget
7.	fremhæver, at det nuværende program Et Kreativt Europa, på trods af det betydeligt øgede budget for perioden 2021-2027, stadig er overtegnet; opfordrer i den forbindelse Kommissionen og medlemsstaterne til at øge den finansielle ramme for programmet Et Kreativt Europa 2028-2034 betydeligt;
8.	anerkender det presserende behov i den toårige periode 2021-2022 for at have udgifterne i starten for at modvirke virkningerne af covid-19-pandemien og Ruslands angrebskrig mod Ukraine; understreger imidlertid den negative virkning, som denne foranstaltning vil have i den finansielle cyklus' anden halvdel;
9.	opfordrer indtrængende medlemsstaterne og Kommissionen til i lyset af de høje tilmeldingssatser, ud over den grasserende inflation, der påvirker modtageres driftskapacitet i alvorlig grad, at sikre, at der ikke skæres i programmets finansielle ramme i de kommende budgetår;
Programområdet Kultur
10.	glæder sig over indførelsen af den sektorielle tilgang som et nyt element i programområdet Kultur, der supplerer de horisontale aktioner; opfordrer til udvidelse af samme gennem en passende tildeling af budgettet for at opfylde behovene hos de sektorer, der kræver en mere målrettet tilgang;
11.	anerkender, at de øgede medfinansieringssatser, navnlig for små samarbejdsprojekter, er gavnlige og gør det lettere for de små organisationer at deltage; opfordrer i den forbindelse Kommissionen og EACEA til at tillade projektsammenslutninger uafhængigt at bestemme, hvordan finansieringen fordeles blandt deres partnere, så længe den overordnede medfinansieringssats finder anvendelse på projektniveau;
12.	anerkender den høje kvalitet af de ansøgninger, der blev modtaget under mobilitetsordningen; opfordrer i den forbindelse Kommissionen til at sikre den geografiske balance og øge deltagelsen fra lande, der er underrepræsenterede;
13.	opfordrer Kommissionen til i højere grad at fremme Culture Moves Europe (kultur sætter Europa i bevægelse) for et bredere publikum med støtte og bistand fra alle Et Kreativt Europa-kontorer, gennem kommunikationsaktiviteter og opsøgende aktiviteter, der specifikt retter sig mod mindre repræsenterede lande og sektorer samt kunstnere med handicap;
14.	fremhæver den positive virkning af grønne supplementer og familiesupplementer, der er gennemført til mobilitetsordningen, og som er et konkret eksempel på, hvordan programmet kan være mere inkluderende; opfordrer derfor Kommissionen til at overveje at gennemføre denne tilgang i andre aktioner i programmet Et Kreativt Europa;
15.	glæder sig over den øgede finansiering til European Platforms for the promotion of emerging artists (europæiske platforme til fremme af nye kunstnere) under programområdet Kultur og fremhæver den positive virkning, det har haft på mangfoldigheden ved at øge synligheden af kunstnere og deres arbejde på internationalt plan; opfordrer derfor Kommissionen til fortsat at udvikle denne aktion ved at sikre passende finansiering og fremme;
16.	opfordrer til en mere strategisk og sektororienteret tilgang for musiksektoren, idet der bygges videre på resultaterne af den forberedende aktion Music Moves Europe (Musik sætter Europa i bevægelse); fremhæver i den forbindelse betydningen af en regelmæssig struktureret dialog mellem musiksektoren og Kommissionen;
17.	fremhæver betydningen af den særlige aktion Den Europæiske Kulturhovedstad som en katalysator for byers kulturelle og økonomiske genopretning; fremhæver behovet for yderligere finansiering til denne særlige aktion for at dække de yderligere udgifter, der skyldes de længerevarende virkninger af covid-19-pandemien og den grasserende inflation; opfordrer derfor Kommissionen til at øge finansieringen til Melina Mercouri-prisen, der har fået 1,5 mio. EUR i flere år;
Programområdet Media
18.	anerkender, at programområdet Media fortsat er det vigtigste europæiske instrument, der leverer strategisk støtte til den uafhængige audiovisuelle sektor, der primært består af små og mellemstore virksomheder;
19.	anerkender den positive indvirkning fra de målrettede foranstaltninger, der blev indført under programområdet Media for at udvide deltagelsen af lande med forskellige audiovisuelle kapaciteter og styrke det grænseoverskridende samarbejde;
20.	understreger den vigtige rolle, som støtteordningerne European Film Distribution (europæisk filmdistribution) og European Film Sales (salg af europæiske film) spiller, hvad angår bidrag til den kulturelle mangfoldighed i den europæiske audiovisuelle sektor, ved at øge europæiske films grænseoverskridende cirkulation; fremhæver derfor, at det er af afgørende betydning at opretholde passende finansiering til begge ordninger;
21.	fremhæver, at forordningen om oprettelse af Et Kreativt Europa (2021-2027) fremmer leveringen af støtte til netværksaktiviteter for audiovisuelle fagfolk, herunder skabende kunstnere; påpeger, at denne aktion endnu ikke er gennemført; opfordrer derfor Kommissionen til rettidig gennemførelse af en dedikeret aktion med det formål at støtte netværksaktiviteter og samarbejde inden for den audiovisuelle værdikæde;
22.	glæder sig over indførelsen af en dedikeret aktion til støtte for udviklingen af videospil og immersivt indhold, der har skabt betydelig interesse i sektoren; opfordrer Kommissionen til at støtte denne sektors kulturelle og kreative dimension ved at tage hensyn til dens specifikke egenskaber i forbindelse med udarbejdelsen af de relaterede indkaldelser af forslag;
23.	fremhæver, at den stigende inflation, på et yderst konkurrerende audiovisuelt marked, har indflydelse på produktionsomkostningerne; opfordrer derfor Kommissionen til at tilpasse finansieringsloftet opad for at sikre, at programområdet Media leverer sin støtte til den audiovisuelle industri;
Det tværsektorielle programområde
24.	beklager, at aktionerne, der er programmeret under det tværsektorielle programområde, har været mest forsinket i deres gennemførelse, navnlig i 2021, grundet de ændringer, der blev tilføjet til programområdet;
25.	bemærker, at indkaldelserne for Journalism Partnerships (journalistpartnerskaber) og Media Literacy (mediekendskab) medførte det højeste antal ansøgninger i 2021-2022, hvilket understregede det presserende behov for at støtte den europæiske mediesektor;
26.	bemærker, at ansøgningernes lave succesrate under det tværsektorielle programområde, på trods af ansøgningernes overordnet set høje kvalitet, antyder en høj efterspørgsel efter finansiel støtte, der desværre ikke kan tackles med den nuværende finansielle ramme;
°
°	°
27.	pålægger sin formand at sende denne beslutning til Rådet, Kommissionen og de nationale kontorer for programmet Et Kreativt Europa.

